钦定古今图书集成/明伦汇编/氏族典/第061卷 > 《廖用贤尚友录》 > 余深
## 钦定古今图书集成/明伦汇编/氏族典/第061卷 > 《廖用贤尚友录》 > 余深

按《宋史余深传》：“深，福州人。元丰五年进士及第。崇宁
元年，为太常博士、著作佐郎，改司封员外郎，拜监察
御史、殿中侍御史，试辟雍司业，累官御史中丞兼侍
读。治张怀素狱，事连蔡京，曲为掩覆，京遂力引，骤至
执政。大观二年，以吏部尚书拜尚书左丞，三年，转中
书侍郎，四年，转门下侍郎。京既致仕，身不自安，累疏”
请罢，乃以资政殿学士知青州。政和二年，京复赴都
堂治事，于是深复入为门下侍郎。七年，拜少宰。宣和
元年，为太宰，进拜少保，封丰国公，再封卫国，加少傅。
时福建以取花果扰民，深为言之，徽宗不悦，遂请罢，
出为镇江军节度使、知福州。靖康初，加恩特进、观文
殿大学士。深谄附蔡京，结为死党。京奸谋诡计，得助
多者，深为首。言者累章劾深，深益惧，丐致仕。建炎二
年，降中大夫，临江军居住。寻以度江恩，赦还乡里，卒。